Sissel-Jo Gazan

Sissel-Jo Reid Gazan (født 20. december 1973) er dansk biolog og forfatter bosat i Berlin.

Karriere 

Sissel-Jo Gazan er student fra Marselisborg Gymnasium i Aarhus i 1992. Hun debuterede i 1995 med Når man kysser i August, efterfulgt af Et barn for sig i 1997. Samme år påbegyndte hun biologistudiet ved Københavns Universitet, hvorfra hun i 2004 dimitterede som cand.scient. i biologi med speciale i fuglenes evolution.

I 2008 udkom videnskabskrimien Dinosaurens Fjer, som blev hendes danske gennembrud. Romanen blev solgt til oversættelse i 16 lande, heriblandt Frankrig, Spanien, England og USA, hvor den af NPR's Maureen Corrigan og The Wall Street Journals Tom Nolan i 2013 blev udnævnt som en af årets bedste krimier, mens Financial Times kaldte romanen "outrageously entertaining". I 2013 udkom Svalens graf, som er en selvstændig fortsættelse af Dinosaurens fjer. I 2022 udkom en tredje bog i fortællingen, nemlig bogen “Uglens øje”, som ligeledes er en selvstændig fortsættelse af de to foregående bøger.

Bibliografi 
Sissel-Jo Gazan har udgivet følgende bøger:
Uglens øje (Politikens Forlag, 2022) 
Hvide blomster (Politikens Forlag, 2020) 
Vi elsker stadig Berlin (Politikens Forlag, 2019) sammen med Lola Gazan.
Anton, Hugo og guldhesten (Gyldendal, 2019). En børnebog om at miste, illustreret af Peter Bay Alexandersen.
Blækhat (Lindhardt og Ringhof, 2017). En coming-of-age roman, som bl.a. foregår i 1980'ernes Aarhus.
Vi elsker Berlin (Lindhardt og Ringhof, 2015). En personlig guide til den tyske hovedstad.
Svalens Graf (Gyldendal, 2013). Videnskabskrimi, bl.a. om WHOs vaccinationsprogrammer.
Vigtigt at vide om Ludmilla (Gyldendal, 2009).
Dinosaurens fjer (Gyldendal, 2008). Videnskabskrimi blandt andet om fuglenes evolution.
Sig Ja! Hvad præster ved om kærlighed (Pretty Ink, 2005). 
Et barn for sig (Klim, 1997).
Når man kysser i august (Klim, 1995).

Priser og legater 
Hun har fået en række anerkendelser:
 2019: Skulderklaplegatet, uddelt af Danske Skønlitterære Forfattere.
 2014: Læsernes Bogpris, uddelt af Danmarks Biblioteksforening og Berlingske.
 2013: Den frankofonske litteraturpris, uddelt af de frankofone landes ambassadører for oversættelsen af Dinosaurens Fjer.
 2010: Den gyldne Kødøkse - Danskernes yndlingskrimi 2000-2010, kåret af læserne efter nominering foretaget af bibliotekerne.
 2009: DR Romanprisen, kåret af en udvalgt lytterjury efter nominering foretaget af P2 Plus Bog-redaktionen.
 2009: Statens Kunstfonds 3-årige arbejdslegat, uddelt af Statens Kunstfond
 2009: Det Danske Kriminalakademis Debutantpris, uddelt af Det Danske Kriminalakademi.
 2001: Direktør J.P. Lund og hustru Vilhelmine Bugge's Legat
 1999: Forfatterne Harald Kiddes og Astrid Ehrencron-Kiddes Legat

Sissel-Jo Gazan har desuden modtaget adskillige legater fra Autorkontofonden, Statens Kunstfond og Kunstrådet.

Privat 
Hun er datter af journalist Paul Gazan og forfatter og foredragsholder Janne Hejgaard.

I 2005 flyttede hun til Tyskland og bosatte sig i Berlin, hvor hun stadig bor med sine tre børn. Hun har været gift to gange, men er skilt fra begge sine mænd.

Kilder

Eksterne henvisninger 

Sissel-Jo Gazan på Litteratursiden.dk
Sissel-Jo Gazan på Forfatterweb.dk
Sissel-Jo Gazan på Facebook
Sissel-Jo Gazan på Instagram
Sissel-Jo Gazans blog om Berlin

Journalister fra Danmark
Romanforfattere fra Danmark
Faglitterære forfattere fra Danmark
Personer i Kraks Blå Bog
Dansksprogede forfattere fra Danmark
Kvindelige forfattere i det 21. århundrede
Modtagere af DR Romanprisen